สปสช. ร่วมกับหน่วยงานที่เกี่ยวข้อง เดินหน้าตรวจคัดกรองโควิด-19 เชิงรุกด้วยชุดตรวจ ATK ที่ศูนย์ราชการแจ้งวัฒนะ
ทพ.อรรถพร ลิ้มปัญญาเลิศ รองเลขาธิการสำนักงานหลักประกันสุขภาพแห่งชาติ  หรือ สปสช. เปิดเผยถึงผลการดำเนินงานตรวจคัดกรองโควิด -19 ด้วย ATK ที่ศูนย์ราชการ ถนนแจ้งวัฒนะ ว่า เนื่องจากโควิด-19 สายพันธุ์โอมิครอน เริ่มระบาดตั้งแต่ช่วงเทศกาลปีใหม่ เพื่อให้ตรวจพบและคัดแยกผู้ติดเชื้อเข้าสู่ระบบการรักษาได้เร็ว สปสช.จึงจัดทำโครงการตรวจคัดกรองเชิงรุกด้วย ATK ที่ใช้โดยนักเทคนิคการแพทย์ โดยร่วมมือกับคณะเทคนิคการแพทย์ มหาวิทยาลัยมหิดล ในการสนับสนุนนักเทคนิคการแพทย์ และหน่วยงานที่เกี่ยวข้อง ระหว่างวันที่ 11-21 มกราคมที่ผ่านมา มีประชาชนเข้ารับการคัดกรองทั้งสิ้น  6,278 คน ผลเป็นลบ 6,067 คน คิดเป็นร้อยละ 96.64 ส่วนผู้ที่มีผลเป็นบวก มีจำนวน 211 คน คิดเป็นสัดส่วนร้อยละ 3.36 โดยผู้ติดเชื้อทั้ง 211 คน ได้รับการส่งตัวเข้ารักษาในระบบ Home Isolation จำนวน 56 คน เริ่มมีอาการและรักษาใน Hospitel ของโรงพยาบาลปิยะเวท 94 คน ส่งตัวไปรักษาในพื้นที่เขตสุขภาพที่ 4 จำนวน 42 คน และส่งต่อไปยังโรงพยาบาลหรือเขตสุขภาพอื่นๆ อีก 19 คนศ.ดร.ฉัตรเฉลิม อิศรางกูร ณ อยุธยา คณบดีคณะเทคนิคการแพทย์ มหาวิทยาลัยมหิดล กล่าวว่า สำหรับผู้ที่ผลตรวจเป็นบวก กรณีที่ไม่มีอาการ จะได้รับการจับคู่กับสถานพยาบาลเข้าระบบการดูแลที่บ้าน หรือ Home Isolation ส่วนกลุ่มที่เริ่มมีอาการ จะส่งต่อเข้าระบบ Hospitel ซึ่งการดำเนินการงานร่วมกับ สปสช. ในครั้งนี้สามารถส่งต่อเข้าระบบการรักษาทั้ง 2 แบบได้ทั้งหมด  โดยรถพยาบาลของโรงพยาบาลปิยะเวท และรถรับส่งจากกรมขนส่งทหารบกช่วยอำนวยความสะดวกในการเคลื่อนย้ายผู้ติดเชื้อ